گوره سن کیمدی خطاکار ؟؟؟؟؟
فلکین قانلین الیندن بیر آتلمیش یئره اندی
بیر فلاکت آنانین جان شیره سیندن سوتون امدی
بوللی نیسگیل شله سین چینینه آلدی
تای توشوندن دالی قالدی ساری گل مثلی سارالدی
گونو تک باغری قارالدی
درد الیندن زارا گلدی گونو گوندن قارا گلدی
خان چوبانسیز سئله تاپشیرسین اوزون یوردوموزا بیر سارا گلدی
بیر وفاسیز یار الیندن یارا گلمز سانا گلدی
بیر یازیق قیز جان الیندن جانا گلمز جانا گلدی
کئچه جکده الموت دامنه سیندن بورایا درمانا گلدی
بیر آدامسیز سوری آدلی،الی باغلی،دیلی باغلی!
سوری کیمدور؟ بیر گولدی جهنمده بیتیبدور
سوری بیر دامجیدور گوزدن آخاراغ اوزده ایتیبدور
سوری یول یولچیسیدور اَیریده یوخ دوزده ایتیبدور
سوری بیر مرثیه دور اوخشایاراق سوزده ایتیبدور
او کونول لرده کی ایتمیشدی ازلدن اودو گوزدنده ایتیبدور
سوری بیر گوزلری باغلی،اوزو داغلی،سوزو داغلی،اولوب
هاردان هارا باغلی!
بوشلاییب دوغما دیارین اموب البته یاریندان ال اوزوب هر نه واریندان
قورخماییب شهریمیزین قیشدا آمانسیز بورانیندان نه قاریندان
گزیر آواره تا پا یاندیریجی دردیده چاره تاپا بیلمیر
چوخ سویر عشقی باشیندان آتا،آما آتا بیلمیر
اُوا باخ اُوچی دالینجا قاچیر آما چاتا بیلمیر
ایش دونوب لیلی دوشوب چوللره مجنون سراغیندا
شیرین الده تئشه،داغ پارچالییر فرهاد اوتورموش اوتاغیندا
تشنه لب قو نئجه گور جان وری دریا قیراغیندا
گوزده حسرت یئرینی خوشلایوب ابهام دوداغیندا
وارلیغین سون اثری آز قالیر ایتسین یاناغیندا
سانکی بیر کوزدی بورونموش کوله وارلیق اوجاغیندا
کوزریر پیلته کیمین یاغ توکه نیب دور چراغیندا
بوی آتیر رنج باغیندا قوجالیر گنج چاغیندا
بیر آدامسیز سوری آدلی،الی باغلی دیلی باغلی
سوری جان اومما فلکدن،فلکین یوخدی وفاسی
نقدر یوخدی وفاسی او قدر چوخدی جفاسی
کهنه رقاصه کیمی هر کسه بیر جوردی اداسی
او ایاقدان دوشه نی ایستیر،ایاقدان سالان اولسون
او تالانمیشلاری ایستیر گونی گوندن تالان اولسون
او آتیلمیشلاری ایستیر هامودان چوخ آتان اولسون
او ساتیلمیشلاری ایستیر قول ائدر کن ساتان اولسون
نئله مک قورقو بوجوردور فلکین نظمی ازلدن اولوب اضدادینه باغلی
قاراسیز آغلار اولانماز دره سیز داغلار اولانماز اولوسیز ساغلار اولانماز
گرک هر بیر گوزله بیر دانا چیرکینده یارالسین
بیری انسین یره گویدن بیری عرشه اوجالانسین
بیری چالسین ال ایاق غم دنیزینده،بیری ساحلده سئوینجیله دایانسین
بیری ذلت پالازین باشه چکیب یاتسادا آنجاق،بیرینین بختی اویانسین
بیری قویلانسادا نعمتلره یئرسز،بیری ده قانه بویانسین
آی آدامسیز سوری آدلی،ساچلاریندان دارا باغلی!
نئله مک ائیش بئله گلمیش؛چور گلنده گوله گلمیش
فلکین ایری کمانینده اولان اوخ آتیلاندا دوزه دگمیش
دلسیزین باغرینی دَلمیش؛ایری قالمیش دوزو ایمیش
اونو خوشلار بو فلک:ائل ساراسین سئللر آپارسین
بولبول حسرت چکه رک گول ثمرین یئللر آپارسین
قیسی چوللر ده قویوب لیلینی محمیلر آپارسین
خسروئی شیرینیله ال اله وئرسین،فرهادین
قامتین اگسین
باخاراق چرخ زامان نشئیه گلسین
کئفه دولسون،سوری لار سولسادا سولسون
بیری باش یولسادا یولسون
سیسقا بیر اولدوز اگر اولماسا اولدوزلار ایچینده بو
سما ظلمته باتماز
داش آتان کول باشی قویموش داشینی اوزگیه آتماز
سن یئتیشسن هدفه اوندا فلک مقصده چاتماز،
داها افسانه یاراتماز
سوری ای باشی بلالی زامانین قانلی غزالی
سوری بیر گوشدی خزان آیری سالیبدور یوواسیندان
ال اوزوبدور آتاسیندان
جوجه دیر حیف اولا سود گورمییب اصلا آناسیندان
او زلیخا کیمی یوسیف ائیین آلمیر لیباسیندان
بونا قانع دی تنفس اده بیر یار هاواسیندان
درد وئرن درده سالوب آمما خبر یوخ داواسیندان
آغلایوب سیتقایاراق بهره آپارمیر دوعاسینان
او بیر آئینه دی رسام چکوب اوستونه زنگار اوندا،یوخ قدرت گفتار
اوزی چیرکین دیلی بیمار،گنج وقتینده دل آزار
گوره سن کیم دی خطا کار،گوره سن کیم دی خطا کار؟
Filed under: تورکی شعرلر Türkcə şeirlər Etiketlənmiş: | تورکی شعر,تورکجه شعر,سورو
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab ace_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab